b'\n_START_ARTICLE_\nBeli javor\n_START_SECTION_\nOpis\n_START_PARAGRAPH_\nVrstno ime drevesa izvira iz podobnosti listov belega javorja z listi platane, zaradi \xc4\x8desar ti dve drevesi ljudje pogosto zamenjujejo._NEWLINE_Beli javor zraste do 40 metrov v vi\xc5\xa1ino in lahko dose\xc5\xbee veliko starost. Deblo drevesa je ravno in pogosto kmalu razvejano, pokrito pa je s sivim in sprva gladkim lubjem, ki pri starej\xc5\xa1ih drevesih razpoka na \xc5\xa1iroke luskaste plo\xc5\xa1\xc4\x8de. Kro\xc5\xa1nja je velika in pravilno oblikovana._NEWLINE_Listi so enostavni petkrpi z neenakomerno narezanim robom, na veje pa so name\xc5\xa1\xc4\x8deni na dolgih pecljih nasprotno. Zgornja stran je temno zelene barve, spodnja pa je sivkasto zelena in ob listnih \xc5\xbeilah dlakava. Med rastjo se oblika listov nenehno spreminja, z njimi pa se prehranjujejo gosenice mnogih vrst metuljev._NEWLINE_Cvetovi so drobni in zeleno rumeni, zdru\xc5\xbeeni pa so v grozdasta socvetja. Oplojeni cvetovi se razvijejo v krilata semena s krili name\xc5\xa1\xc4\x8denimi v obliki \xc4\x8drke V. Plodovi so v socvetjih name\xc5\xa1\xc4\x8deni na kratkih pecljih rde\xc4\x8dkaste barve, dozoreli pa odpadejo in odjadrajo s pomo\xc4\x8djo vetra.\n_START_SECTION_\nRaz\xc5\xa1irjenost in uporabnost\n_START_PARAGRAPH_\nBeli javor je po Evropi zelo raz\xc5\xa1irjena drevesna vrsta, katere \xc5\xbeivljenjski prostor se razteza od Pirenejev na zahodu pa vse do Kavkaza in Perzije na vzhodu. Najbolje uspeva na zmerno vla\xc5\xbenih apnen\xc4\x8dastih tleh z globoko in rodovitno prstjo._NEWLINE_Razmno\xc5\xbeuje se s semeni in s korenikami, njegov les pa je bledo rumenkast, trpe\xc5\xbeen in svetle\xc4\x8d, zaradi \xc4\x8desar se veliko uporablja pri izdelavi furnirja in za pohi\xc5\xa1tvo, pa tudi za izdelavo glasbil in parketa._NEWLINE_V ve\xc4\x8djih \xc4\x8distih gozdovih belega javorja \xc4\x8debelarji pogosto pasejo \xc4\x8debele, saj so cvetovi bogati z nektarjem, med iz tega drevesa pa je svetel in izjemno okusen._NEWLINE_Zaradi odpornosti na sol ga pogosto sadijo v mestih in ob ceste, kjer s svojo gosto kro\xc5\xa1njo ustavlja sunke vetra, soljenje cest pa temu drevesu pozimi ne \xc5\xa1koduje.'